ฮาราจูกุต้องไปวันอาทิตย์ให้ได้สักครั้ง เพราะสีสันเจแปนในเรื่องแฟชั่น การแสดงออกอันหลากหลาย เป็นตัวของตัวเองแบบสุดโต่งแต่สร้างสรรค์ เค้ามากันที่นี่ ที่ที่เหล่าวัยรุ่นมาแฮงเอาท์และปล่อยของกัน

  ในสีสันและความเนืองแน่นของคนท้องที่และนักท่องในฮาราจูกุแถวถนน Takeshita    เราสามารถหลีกหนีหลบไปพักขา พักสายตา กันในฝั่งซ้ายมือของสถานี เดินตรงไปจนถึงแยกที่ขวามือเป็น Nescafé Cafe เลี้ยวขวาตรงแยก แล้วเดินตรงไปเรื่อยๆ ด้านซ้ายมือจะผ่านร้านราเมงชื่อดัง AFURI  เดินมาสักพักจะผ่านร้านอาหารแนวฟิวชั่น และร้านทำเล็บเล็กๆ จนถึงซอยที่มีร้านเฟอร์นิเจอร์ และมี 7-11 ด้านขวา เลี้ยวซ้ายเข้าไป เดินตรงไปสักพักจะเจอร้านแนวลอฟท์เก๋ๆ นั่นแหละถึงแล้ว....

  ร้านมีความเก๋และเท่ห์ด้วยการตกแต่งแนวล็อฟท์ผสมกับความเป็นญี่ปุ่นที่เน้นความซิมเปิ้ล ง่ายๆ แต่มีความหมาย สีร้านสีหลักคือสีดำทั้งตัวร้านและเคาท์เตอร์ทำกาแฟและครัว และตัดด้วยวัสดุไม้ที่โต๊ะ ชั้นวาง เก้าอี้ และตะกร้าที่นำมาวางให้ใส่ของที่พื้น พนักงานร้าน น่ารัก อ่อนน้อม ทว่าจริงจังในงาน ตามสไตล์คนญี่ปุ่น อุปกรณ์ในร้านจะคุมโทนสีและสไตล์เข้ากันไปซะทุกสิ่ง

  ร้านแบ่งเป็น 2 โซน ฝั่งร้านขายของแนวออแกนิคชื่อ Good Neighbour ส่วนฝั่งขายกาแฟชื่อ Tas Yard เน้นขายกาแฟหลายแบบ ที่รสชาติเข้มดี ปกติคนญี่ปุ่นทานกาแฟไม่เข้ม ร้านนี้ถือว่าเข้มใช้ได้ และยังมีอาหารเช้าพวกสลัด สปาร์เก็ตตี้ และอาหารฝรั่งง่ายๆ รวมทั้งเค้กและเบเกอรี่ ที่นั่งมีทั้งด้านในและด้านนอกพร้อมมุมสวนเล็กๆ

  ขณะสั่ง พนักงานแสนจะสุภาพและห่วงใยแจ้งก่อนเลยว่าลูกค้าที่นั่งอยู่ก่อนหน้าจะทำเวิร์คช็อปเสียงดังเล็กน้อย~ ซึ่งเป็นการใส่ใจลูกค้าที่ดีมากๆ เพราะหากเราไม่ชอบ อาจไม่ต้องสั่งแล้วเดินออกไปได้ แต่เรารับได้~ 

  ลองกาแฟ Cup of the Day เป็นกาแฟดำแบบร้อน ร้านใช้เวลาทำนานนิดหนึ่ง ไม่ได้ช้า เพราะไม่ได้เร่งรีบ แต่ทำนานกว่าร้านที่เมืองไทย จนรู้สึกได้นิดๆ~ เวลามาเสิร์ฟจะมีน้ำตาลกรวด (...ออแกนิคตามคอนเซ็ปท์) และนมแบบถ้วยเล็กแต่เข้มข้นมาก คนที่ชอบรสนมจัดๆ จะชอบ แต่คนที่ชอบรสกาแฟเน้นๆ ใส่นิดหน่อยพอ   ราคาที่นี่ไม่เบา~ แก้วนี้ 540 เยน ตก 280 บาท แต่มีไวไฟและร้านเก๋และพนักงานสุภาพน่ารักใส่ใจ ต้องยอมเค้า^^*~